《回陆主簿贺生日诗》
宋代·阳枋

南华眇夸灵椿树，八千为秋八千春。
要是循名须责实，人生三万六千日。
世间修短皆自然，造化到底难为言。
一十二万九千岁，更加五百乾之兑。
安乐老仙穷象数，三哥笑言讥浅露。
只如三百六十五，天运从来周一度。
太羹玄酒浑浑饿，何人於中罗八珍。
八珍向里有真味，未可以天而废人。
神数自一而至十，万物生成由此出。
坤兑无首乾无终，阴阳为用常弄虚。
颜子闻一以知十，清明禀不苟麻畀。
六德六行惟俱全，只向纲常穷所止。
人能陋巷乐箪瓢，践行好是奇男子。
看尽古今为圣贤，度事有经还有权。
纷纭杂扰语不尽，匠斤扁斩惟心传。
道至无言而止矣，此外如何别有旨。
万灵昭灼会分雨，须使爱之若桐梓。
朅来城市辞山林，萧萧两鬓雪山侵。
感甚秋高华晚节，搜枯聊作寒蛩吟。

作者简介：阳枋（1187-1267），字正父，原名昌朝，字宗骥，合州巴川（今重庆铜梁东南）人。居字溪小龙潭之上，因号字溪。